Steve: Nuwe baba, nuwe CD, nuwe boek | Netwerk24
Steve: Nuwe baba, nuwe CD, nuwe boek
Deur Jo Prins 20 Oktober 2017 20:55
Romy-lee saam met pappa Steve. Foto: Felix Dlangamandla
Daar is 'n paar nuwe dinge in Steve Hofmeyr se lewe: sy vier maande oue meisiekind Romy-lee, 'n nuwe CD én 'n nuwe boek.
Dié 53-jarige popsanger oor wie min mense nie 'n opinie het nie, het vroeër die week die sluier gelig oor waaroor sy roman, Die onaantasbares (Zebra), gaan.
In 'n wegbeweeg van sy vroeëre, meestal meer historiese fiksie, waag Hofmeyr dit vanjaar met 'n soort whodunnit.
In kort gaan die storie oor 'n huurmoordenaar wat verlief raak en "die gevolge is dodelik".
"Maak nie saak hoeveel ek skryf nie . . . as ek nou klaar moeg geskryf is, kom ek agter uiteindelik skryf ek 'n novelle," het Hofmeyr gesê.
Steve Hofmeyr met Romy-lee in hul huis in Midrand. Foto: Felix Dlangamandla
Dié jongste boek is skaars 200 bladsye en as jy deurdruk, gaan jy hom in 'n sitting of twee kan deurdraf.
"Die whodunnit-ding is vir my lekker, want ek hou van die vervlegde manier om 'n storie te vertel.
"Natuurlik het ek die laaste tien, 12 jaar baie tyd bestee aan Afrikaanse misdaad . . . rillers, alles van Deon Meyer en die jonger manne tot Peet Venter."
Hofmeyr meen die riller of misdaadfiksie is 'n wonderlike genre, maar die uitdaging is daardie mengsel van boeiend en bondig.
"Dis twee dinge waarvan ek nog baie kan leer . . . die misdaadgenre is baie meer toeganklik.
"Maar dié boek het nie polisie in nie, dit gaan eerder oor soldate. Ons is nog die kinders wat twee jaar army toe moes gaan . . ."